钦定古今图书集成/明伦汇编/闺媛典/第067卷 > 吴江妻李氏
## 钦定古今图书集成/明伦汇编/闺媛典/第067卷 > 吴江妻李氏

按《明外史列女传》：“李氏，馀姚吴江妻。年二十而夫与
舅俱卒，家酷贫，妇纺绩养姑，己恒冻馁。有黄某者，谋
娶之，贿夫族吴琰，使饵其姑，未即从。琰乃阴与黄及
父家约，诡称其母暴病，肩舆来迎。妇仓卒升舆，然非
故道，心疑之，既及门，非父家也。姑亦寻至，布几席，速
使成礼。妇佯曰：‘所以不欲嫁者，为姑老无依耳。姑既
许，复何言？然妾自夫殁，未尝解带，今愿一洗沐’。”又问
“聘财几何？”姑以数对。曰：“亟怀之去，姑在，我即从人，殊
赧颜也。”众喜，促姑行，为具汤。汤至，久不出。辟户视之，
则缢死矣。